**Ministru kabineta noteikumu projekta „Grozījumi Ministru kabineta 2011.gada 18.janvāra noteikumos Nr.55 „Noteikumi par speciālo līdzekļu veidiem un to lietošanas kārtību””**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Iekšlietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Speciālo līdzekļu pielietošana ir noteikta likuma “Par policiju” (turpmāk – Likums) 13.panta pirmajā daļā, kurā paredzēts, ka policijas darbiniekiem, pildot dienesta pienākumus, ir tiesības lietot speciālos līdzekļus, lai atvairītu uzbrukumu personām, policijas darbiniekiem un personām, kas pilda dienesta pienākumus sabiedrības drošības garantēšanā un cīņā pret noziedzību, atvairītu uzbrukumu ēkām, telpām, celtnēm un transportlīdzekļiem neatkarīgi no to piederības vai atbrīvotu apbruņotu personu ieņemtos objektus, atbrīvotu ķīlniekus, kā arī savaldītu aizturētās, arestētās, apcietinātās un notiesātās personas, ja tās nepakļaujas vai pretojas policijas darbiniekiem vai ir pamats uzskatīt, ka tās var bēgt vai nodarīt kaitējumu apkārtējiem cilvēkiem vai sev, pārtrauktu ļaunprātīgu nepakļaušanos likumīgām prasībām, kuras izvirza policijas darbinieki vai citas personas, pildot dienesta pienākumus sabiedriskās kārtības garantēšanā un cīņā pret noziedzību. Likuma 13.panta otrajā daļā noteikts, ka speciālo līdzekļu izmantošanas veidu un intensitāti nosaka konkrētās situācijas raksturs un personas individuālās pazīmes, bet speciālo līdzekļu veidus un šo līdzekļu lietošanas kārtību nosaka Ministru kabineta 2011.gada 18.janvāra noteikumi Nr.55 „Noteikumi par speciālo līdzekļu veidiem un to lietošanas kārtību” (turpmāk – Noteikumi Nr.55). Noteikumu Nr.55 2.3.apakšpunkts un 3.punkts atļauj policijas darbiniekiem kā speciālo līdzekli lietot roku un kāju dzelžus, bet lēmumu atbilstoši Noteikumu Nr.55 9.punktam par speciālā līdzekļa lietošanu pieņem iestādes vadītājs vai viņa pilnvarota persona. Eiropas Cilvēktiesību tiesa 2012. gada 29. augusta sprieduma lietā Nr.16563/08, 40841/08, 8192/10, 18656/10 *Julin v. Estonia* 120. punktā un 2011.gada 20. janvāra sprieduma lietā Nr. 891/05 *Kashavelov v. Bulgaria* 38.punktā pauž, ka speciālā līdzekļa lietošana pati par sevi neaizskar personas pamattiesības, ja vien attiecīgā līdzekļa lietošana ir balstīta uz apdraudējuma izvērtējumu, un tiek pielietots saudzējošākais iespējamais līdzeklis, kas nepārsniedz attiecīgajam apdraudējumam saprātīgi un samēri personai nepieciešamos ierobežojumus. Atbilstoši Latvijas tiesu spriedumos paustajām atziņām, katrā atsevišķā gadījumā ir jāizvērtē, vai pastāv objektīvi apstākļi speciālo līdzekļu pielietošanai, ņemot vērā personas individuālās personības iezīmes, izdarīto darbību smagumu un kaitīgumu, sabiedrības interešu apdraudējumu, kā arī pielietoto līdzekļu samērīgumu *(Jelgavas tiesas 2015.gada 26.jūnijā sprieduma lietā Nr.A420350314 1.2.punkts)*. Policijas darbiniekiem ir tiesības un pienākums, pildot dienesta uzdevumus, paredzētajos gadījumos pret personu pielietot speciālos līdzekļus – roku un kāju dzelžus *(Administratīvās rajona tiesas Jelgavas tiesu nama 2014.gada 28.oktobra spriedums lietā Nr.A420273214 11.punkts).* Lai gan Noteikumu Nr.55 19.punkts noteic, ka roku un kāju dzelžus lieto, ja nepieciešams pārvietot ārpus ieslodzījuma vietas personu, tomēr minētais punkts nav iztulkojams tādējādi, ka roku un kāju dzelži ir pielietojami tikai tad, ja nepieciešams pārvietot personu, kas notiesāta ar mūža ieslodzījumu. Roku un kāju dzelžu lietošana ir pieļaujama arī citās situācijās, tomēr citos gadījumos ir izvērtējama šī speciālā līdzekļa izmantošanas nepieciešamība *(Administratīvās apgabaltiesas 2015.gada 29.maija sprieduma lietā Nr.A420472612 9.punkts).* Ievērojot speciālo līdzekļu raksturu, kā arī normatīvajos aktos un tiesu praksē noteiktos to pielietošanas priekšnoteikumus, Projekts paredz precizējumu Noteikumu Nr.55 2.punktā. Noteikumi Nr.55 noteic ierobežojumus vienīgi sasiešanas līdzekļu un roku dzelžu lietošanas ilgumam, Projekts paredz precizējumus attiecībā uz speciālā līdzekļa – roku un kāju dzelžu – lietošanas kārtību. Projekta 15.punkts paredz, ka šis speciālais līdzeklis pie konkrētiem apstākļiem, - tiesas sēdes laikā, izņemot gadījumu, ja ir pamatotas aizdomas par personas bēgšanu, uzbrukumu vai pretošanos, tualetes apmeklējuma laikā, nododot personu citas apsardzes uzraudzībā, kā arī, ja pastāv draudi personas veselībai vai dzīvībai, - tiks noņemts pēc katrām divām stundām uz laiku no 15 līdz 20 minūtēm. Projekta 17.punktā minēti laika un gaisa temperatūras ierobežojumi attiecināmi arī uz roku un kāju dzelžu lietošanu. Neskatoties uz iepriekš minētājos tiesu spriedumos atklātajām atziņām, praksē joprojām pastāv neskaidrības attiecībā uz Noteikumu Nr.55 19.punkta interpretāciju, tāpēc Projekts paredz svītrot 19.punktu. Noteikumu Nr.55 2.1 punkts paredz, ka Iekšējās drošības biroja amatpersonām atļauts lietot šo noteikumu 2.1., 2.2., 2.4., 2.5., 2.6. un 2.18. apakšpunktā minētos speciālos līdzekļus. Noteikumu 43.punkts noteic, ka Valsts policijas, Drošības policijas, pašvaldības policijas, ostas policijas darbinieki un robežsargi speciālos līdzekļus lieto, ievērojot to ražotāja noteiktās speciālā līdzekļa lietošanas prasības. Līdz ar to Projekts paredz, kā arī Iekšējās drošības biroja amatpersonas speciālos līdzekļus lieto, ievērojot ražotāja noteiktās speciālā līdzekļa lietošanas prasības. |
| 3. | Projekta izstrādē iesaistītās institūcijas | Iekšlietu ministrija, Valsts policija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Personas, kurām tiks pielietoti speciālie līdzekļi un Valsts policija, Valsts robežsardze, Iekšējās drošības birojs, Drošības policija, pašvaldības policija, ostas policija, kas pieņems lēmumu par speciālā līdzekļa pielietošanu.  |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta saskaņā ar Ministru kabineta 2009.gada 25.augusta noteikumiem Nr.970 “Sabiedrības līdzdalības kārtība attīstības plānošanas procesā”, sagatavojot un publicējot paziņojumu par līdzdalības procesu. |
| 2. | Sabiedrības līdzdalība projekta izstrādē | Projekts kopā ar sākotnējās ietekmes novērtējuma ziņojumu (anotāciju) 2015.gada 14.decembrī ievietots Iekšlietu ministrijas tīmekļvietnē [www.iem.gov.lv](http://www.iem.gov.lv) sadaļā “Sabiedrības līdzdalība”, aicinot sabiedrību rakstveidā izteikt savu viedokli par projektu līdz 2015.gada 28.decembrim. |
| 3. | Sabiedrības līdzdalības rezultāti | Sabiedrības viedoklis par projektu netika saņemts. |
| 4. | Cita informācija | Sabiedrība pēc projekta pieņemšanas tiks informēta vispārējā kartībā, noteikumus publicējot oficiālajā izdevumā „Latvijas Vēstnesis”. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts policija, Valsts robežsardze, Iekšējās drošības birojs, Drošības policija, pašvaldības policija, ostas policija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar Projekta izpildi nav plānots mainīt esošo pārvaldes institucionālo struktūru un tā neietekmēs pārvaldes funkcijas.Saistībā ar Projekta izpildi nav nepieciešams veidot jaunas institūcijas. |
| 3. | Cita informācija | Nav. |

*Anotācijas III, IV un V – projekts šīs jomas neskar.*

Iekšlietu ministrs Rihards Kozlovskis

Vīza: valsts sekretāre Ilze Pētersone-Godmane

27.04.2016. 09:38

974

Kurca, 67075273

ilona.kurca@vp.gov.lv